Syriske Louay Chanko kan endelig forlade AaB. Det har længe været et ønske både for ham og for klubben, og det er nu lykkedes AaB at indgå en aftale med den svenske ligaklub Sydrianska. Det er Louay Chankos barndomsklub, og her skal han i fremtiden være den helt store profil. - Vi har i et stykke tid været i dialog med "Lolo" i forhold til hans situation med manglende spilletid i AaB. Vi er nu blevet enige om at ophæve kontrakten, siger AaBs sportsdirektør Lynge Jakobsen. Smilene var store tilbage i 2009, da Louay Chanko blev præsenteret i AaB. Han var udset til at være dynamoen på midtbanen, men svenskeren mistede sin plads på holdet og røg på bænken. I halvandet år har det knebet med spilletid til ham, og AaB har længe forsøgt at afsætte Louay Chanko, som for tiden er deres mest løntunge spiller. Kontrakten med Louay Chanko er ophævet med øjeblikkelig virkning, men da der ikke er tale om et decideret salg, får AaB ingen penge for spilleren.

Referat:
AaB har ophævet kontrakten med Louay Chanko. Han skal nu spille i den svenske klub Sydrianska.